王舍人生辰作
作者：王庭珪
朝代：宋

paragraphs: 己巳四月二十四，甲子夜半天門開。
是時羣星環北斗，一星謫墮人間來。
星精爲人不易得，千年孕秀方呈才。
筆扛龍門百斛鼎，家傳鳯閣通銀臺。
螭頭獻納近日月，論事力取天顔回。
中興文武收髦俊，願公急起乘風雷。
野人指山祝公壽，事業亦與山崔嵬。
金房難老自有訣，銀編紫筆磨松煤。